KIRJALLINEN KYSYMYS E-1520/00

esittäjä(t): Bart Staes (Verts/ALE) komissiolle

(12. toukokuuta 2000)

Aihe: Yhteisön tuki hankkeelle Houthalen-Helchterenissä

Komissio harkitsee 60 miljoonan Belgian frangin suuruisen tuen myöntämistä eläinpuiston rakentamiselle Kelchterhoefin alueelle Houthalen-Hechterenissä Limburgin maakunnassa. Flanderin matkailukeskus puolestaan on aikeissa sijoittaa hankkeeseen 50 miljoonaa frangia. Houthalen-Helchterenin kunta ja eräs alankomaalainen rakennuttaja ovat aloitteen takana.

Eläinpuiston perustaminen on ristiriidassa lainvoimaisen Flanderin alueellisen rakennesuunnitelman (Ruimtelijk Structuurplan Vlaanderen) kanssa. Hakkuiden salliminen 50 hehtaarin alueelle vahingoittaa kahta luonnonpuistoa yhdistävää arvokasta metsä- ja viherkaistaletta.

Aluesuunnittelusta vastaava ministeri on rakennusluvan myöntäessään sitä paitsi tietoisesti jättänyt ottamatta huomioon luonnonsuojeluasetuksen täytäntöönpanoa koskevat päätökset. Flanderin hallitus hyväksyi kyseiset päätökset syyskuun alussa vuonna 1999 ja ne ilmestyivät 11. joulukuuta 1999 Belgian valtion virallisessa lehdessä. Erään tärkeimmän määräyksen mukaan vastedes on maksettava korvauksia kaikista metsä- ja/tai viheralueiden vahingoista.

1. Aikooko komissio peruuttaa hankkeelle myöntämänsä taloudellisen tuen, koska eläinpuiston perustaminen on ristiriidassa Flanderin alueellisen rakennesuunnitelman kanssa? Jos vastaus on kielteinen, miksi komissio ei aio peruuttaa tukea ja miten komissio perustelee Flanderin alueellisen rakennesuunnitelman vihreitä tavoitteita rikkovan hankkeen tukemista?

2. Aikooko komissio peruuttaa hankkeelle myöntämänsä taloudellisen tuen, koska rakennuslupaa myönnettäessä luonnonsuojeluasetuksen täytäntöönpanoa koskevat päätökset ohitettiin tietoisesti? Jos vastaus on kielteinen, miksi komissio ei aio peruuttaa tukea ja miten komissio perustelee luonnonsuojeluasetuksen määräyksiä rikkovan hankkeen tukemista?

Michel Barnier'n komission puolesta antama vastaus

(30. kesäkuuta 2000)

Euroopan aluekehitysrahasto (EAKR) on ohjelmakaudella 19971999 osallistunut Houthalen-Helchterenissä sijaitsevalle Kelchterhoefin alueelle suunniteltua eläinpuistoa ja pysäköintialuetta koskevan hankkeen yhteisrahoitukseen Belgian puoleista Limburgin maakuntaa koskevan tavoitteen 2 mukaisen ohjelman kautta.

Ohjelman ohjauskomitea hyväksyi edellä mainitun hankkeen 27. tammikuuta 1999. Julkisten infrastruktuurien kokonaiskustannukset ovat arviolta 188 miljoonaa BEF (noin 4,66 miljoonaa euroa) yhteisön tukiosuuden ollessa 58,6 miljoonaa BEF (noin 1,45 miljoonaa euroa).

Komissio osallistuu yleensä tavoitteen 2 mukaisten ohjelmien seurantakomiteoiden kokouksiin, joissa keskustellaan strategisiin seikkoihin ja kumppanuuteen liittyvistä näkökohdista. Hankkeiden valinnasta vastaa sen sijaan paikallisista kumppaneista koostuva ohjauskomitea.

Komission käytettävissä olleista ohjauskomitean kokouspöytäkirjoista ilmenee, että hankkeen hyväksymiselle on asetettu lukuisia ehtoja, joista mainittakoon muun muassa asianmukaisten rakennus- ja hakkuulupien hankkiminen.

Alueviranomaisilta varainhoitovuoden 1999 lopussa saatujen tietojen mukaan hankkeelle oli myönnetty asianmukainen rakennuslupa ja virallinen hankintapäätös oli tehty ennen vuoden loppua. Komissiolla ei ole tietoja hakkuuluvasta.

On selvää, että alkuperäisten ehtojen muuttuminen tässä tapauksessa esimerkiksi rakennus- tai hakkuuluvan mitätöiminen tai peruuttaminen saattaa vaikuttaa myös tämän kokonaisuudessaan 31. joulukuuta 2001 päättyvän ohjelman saaman yhteisön tuen määrään.

Vaikka toimivaltaisten viranomaisten tehtävänä on valvoa, että aluetasolla noudatetaan aluesuunnittelua ja luonnonsuojelua koskevia sääntöjä, komissio pyytää Belgian viranomaisilta selvitystä parlamentin jäsenen esittämiin seikkoihin liittyvistä näkökohdista.